Marlene Harpsøe (DF), 2010-02-23:
Dansk Folkeparti kan tilslutte sig beslutningsforslaget.
Det er et rigtigt forslag, og i Dansk Folkeparti bryder vi os ikke om, at man kan fjerne stemmebåndet helt eller delvis på hunde for at tilfredsstille hundeejere, der ikke vil høre på hundens gøen.
Det fratager hunden dens naturlige instinkter, og det er ganske enkelt usmageligt.
Jeg må indrømme, at jeg ikke forstår, at personer, der gerne vil have hund, kan finde på at gøre noget så modbydeligt mod hunden.
Som forslagsstillerne selv er inde på i beslutningsforslaget, er det i dag forbudt at skære stemmebåndet af sin hund i Danmark, men det ikke forbudt at importere hunde, som har fået det foretaget i lande, hvor det er tilladt.
Når man fratager hunden dens stemmebånd, kan den ikke gø, og den kan ikke rigtig kommunikere med stemmen.
Det er jo naturligt for hunden at kommunikere på den måde, og det er chokerende, at nogle kan invalidere hunde på netop den måde.
I Dansk Folkeparti er der dog en vigtig ting, som vi ikke forstår, i forbindelse med at Socialdemokraterne har fremsat forslaget, og den er, hvorfor Socialdemokraterne fremsætter netop dette forslag, når de tidligere har afvist et forslag om forbud mod import af f.eks. hale- og ørekuperede hunde, som Dansk Folkeparti tidligere har fremsat.
Det hænger ikke rigtig sammen, at man gerne vil lave et forbud mod at importere hunde, der har fået stemmebåndet fjernet, men ikke mod import af hunde, der har fået fjernet hale og ører.
Med det her forslag om stop for import af hunde, der har fået fjernet stemmebåndet, håber vi i Dansk Folkeparti, at Socialdemokraterne fremover sætter en anden og langt bedre kurs, når det gælder dyrevelfærd.
Derfor vil Dansk Folkeparti også lade det komme an på en prøve, hvorfor vi vil genfremsætte vores forslag om at forbyde import af øre- og halekuperede dyr.
Det vil vi.
Derudover må vi indrømme, at vi blev overraskede, fordi Socialdemokraterne jo har for vane at lægge sig på knæ for EU.
Det her beslutningsforslag konflikter jo højst sandsynligt med EU-reglerne om varernes frie bevægelighed, så det er dejligt, at Socialdemokraterne for en gangs skyld ikke lægger sig på maven for EU, men at de med dette beslutningsforslag skyder en hvid pind efter Den Europæiske Union handelsregler.
Dansk Folkeparti forventer selvfølgelig, at Socialdemokraterne vil fortsætte den nye og banebrydende linje i forhold til dyrevelfærd og EU.
Det ser vi i hvert fald frem til i Dansk Folkeparti.
I den kommende tid vil vi få dette enten be- eller afkræftet, fordi vi jo i Dansk Folkeparti vil fremsætte flere beslutningsforslag i den kommende tid, hvor det er, at dette emne om dyrevelfærd i forhold til EU vil blive drøftet.
Når det så er slået fast, kan jeg på Dansk Folkepartis vegne gentage, at Dansk Folkeparti støtter forslaget, men vi vil i udvalgsbehandlingen stille spørgsmål om straffen for ulovlig import.
Det er Dansk Folkepartis klare indtryk, at der i dag gives meget små og ubetydelige bøder for ulovlig import af dyr.
I Dansk Folkeparti så vi gerne, at man i Folketingets Retsudvalg tog en seriøs drøftelse om, hvordan man straffer den ulovlige import, for så ville ringen i hvert fald næsten være rigtig sluttet.
Og så lader vi det komme an på en prøve, med hensyn til hvad Socialdemokraterne vil.
I Dansk Folkeparti ved vi godt, hvad vi vil.
Vi vil i hvert fald gerne dyrevelfærden.